Boyz II Men ni kundi la muziki wa R&B kutoka mjini Philadelphia, Pennsylvania, Marekani. Wanafahamika zaidi kwa ukali wao wa kuimba sauti tupu na hamoni. Kwa sasa wapo watatu tu, Nathan Morris, Wanya Morris na Shawn Stockman. Wakati wa miaka ya 1990, Boyz II Men waliupatia umaarufu wao kupitia studio ya Motown Records wakiwa wanne na Michael McCary, ambaye ameondoka kundini mnamo mwaka 2003 kwa kufuatia masuala mbalimbali ya kiafya. Katika miaka ya 1990, Boyz II Men walipata umaarufu na mafanikio makubwa sana si ndani tu bali hata kimataifa. Hii ilianza kwa kutoa kibao cha "End of the Road" mnamo 1992, ambacho kilibamba chati mbalimbali duniani. "End of the Road" ilileta rekodi mpya kwa kukaa muda mrefu kwenye chati, kilishika nafasi ya kwanza kwenye Billboard Hot 100 kwa majuma 13, ilivunja rekodi iliyowekwa miongo kadhaa nyuma na marehemu Elvis Presley. Boyz II Men waliendelea kuvunja rekodi kwa kutoa kibao cha "I'll Make Love to You" na "One Sweet Day" (wameimba na Mariah Carey), ambacho kilikaa kwa majuma 16 mfululizo, vyote vilivunja rekodi kwa kukaa nafasi ya kwanza.